DECIZIA COMISIEI
din 26 mai 2008
privind o contribuție financiară a Comunității la măsurile pentru combaterea febrei aftoase în Cipru în 2007
[notificată cu numărul C(2008) 1974]
(Numai textul în limba greacă este autentic)
(2008/414/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Decizia 90/424/CEE a Consiliului din 26 iunie 1990 privind anumite cheltuieli în domeniul veterinar (1), în special articolul 3 alineatul (3) și articolul 11 alineatul (4),
întrucât:
(1)
În Cipru au apărut focare de febră aftoasă în 2007. Apariția acestei boli constituie o amenințare serioasă pentru șeptelul Comunității.
(2)
Pentru a preveni răspândirea bolii și pentru a ajuta la eradicarea acesteia în cel mai scurt timp posibil, Comunitatea ar trebui să contribuie financiar la cheltuielile eligibile suportate de statele membre în cadrul măsurilor luate pentru a combate boala, astfel cum se prevede prin Decizia 90/424/CEE.
(3)
Plata contribuției financiare a Comunității la măsurile de combatere a febrei aftoase face obiectul normelor stabilite în Regulamentul (CE) nr. 349/2005 al Comisiei din 28 februarie 2005 de stabilire a normelor privind finanțarea comunitară a măsurilor și a campaniei de combatere a anumitor boli ale animalelor în temeiul Deciziei 90/424/CEE a Consiliului (2).
(4)
La 7 ianuarie 2008, Cipru a prezentat o estimare aproximativă finală a costurilor suportate pentru adoptarea măsurilor de eradicare a bolii.
(5)
Autoritățile cipriote și-au respectat în întregime obligațiile tehnice și administrative în conformitate cu articolul 11 alineatul (2) din Decizia 90/424/CEE și cu articolul 6 din Regulamentul (CE) nr. 349/2005.
(6)
Plata contribuției financiare a Comunității trebuie să facă obiectul condiției ca activitățile planificate să fi fost puse în aplicare efectiv și autoritățile să fi furnizat toate informațiile necesare respectând termenele stabilite.
(7)
Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Contribuția financiară a Comunității
(1) Cipru poate beneficia de participarea financiară a Comunității la cheltuielile efectuate de statul membru pentru aplicarea măsurilor de combatere a febrei aftoase în 2007, astfel cum sunt menționate la articolul 11 alineatul (4) litera (a) punctele (i)-(iv) și litera (b) din Decizia 90/424/CEE.
(2) Contribuția financiară a Comunității este de 60 % din cheltuielile eligibile pentru finanțare comunitară menționate la alineatul (1). Aceasta se plătește în conformitate cu condițiile prevăzute în Regulamentul (CE) nr. 349/2005.
Articolul 2
Modalități de plată
În conformitate cu articolul 1, o primă tranșă în valoare de 185 000 EUR este plătită ca parte a contribuției financiare a Comunității.
Articolul 3
Destinatar
Prezenta decizie se adresează Republicii Cipru.
Adoptată la Bruxelles, 26 mai 2008.